同許從道遊涵碧亭
作者：劉過
朝代：宋

paragraphs: 犯暑日午來，坐到日落歸。
松桂叢團團，竹光凈暉暉。
乳竇成濯纓，綠染身上衣。
却傾所携酒，對酌老石磯。
幽鳥當歌者，薦以首山薇。
歛藏大千界，游戲麈尾揮。
寺門長安道，結束駟馬肥。
醉鄉訪腥葷，屏風肉紅圍。
我亭不關鎖，何人款柴扉。
掉臂樵擔行，藤蘿自烟霏。
古所謂迂闊，若此二子稀。
既非携娉婷，又乏玉鞍飛。
不知有何好，林泉少焉依。
境勝更著語，鬼神暗呵譏。
但知笑他人，不覺自己非。